Administratiewe kostes gaan verbruikers hard slaanFoto: Negative Space/Pexels.com Administratiewe kostes wat grootliks deur die regering bepaal word, gaan verbruikers hard slaan. Dié waarskuwing kom van die hoofekonoom by die Efficient Groep, Dawie Roodt. Roodt wys daarop dat veral vervoerkostes opgejaag word, wat noodsaaklike produkte se pryse gaan laat styg. Volgens Roodt gaan al die administratiewe kostes, wat grootliks belastings insluit en deur die regering ingestel word, die ekonomie onder druk plaas. Roodt is veral omgekrap oor die suikerbelasting omdat dit tot administratiewe poste in die regering sal lei. Roodt sê egter dat administratiewe kostes gewoonlik in April se inflasie-gegewens bereken word en dat dit nie ŉ mooi prentjie gaan skilder nie. “Dit lyk donker vir Jan Publiek. Belasting op toegevoegde waarde styg met 1%, die brandstofprys gaan skerp die hoogte inskiet en tolgelde het ook opgegaan. Hoe moet die verbruiker uithou,” het hy gesê. Roodt wys daarop dat verlede maand se rentekoersverlaging nie juis uitkoms vir verbruikers gaan bied nie. Hy meen die verhogings wat hierdie maand begin het, is net een te veel vir vuisvoos verbruikers. Intussen sê hy dat vulstasies vanmiddag volgepak sal wees weens motoriste se laaste poging om die brandstofstyging vry te spring. Die brandstofpryse word aangeblaas deur die brandstof en Padongelukkefonds-heffings. Die departement van energie het aangekondig dat petrol met 72 sent tot R14,48 styg. Diesel sal met 65 sent tot R12,74 klim. Die paraffienprys daal met twee sent. Die swakker Rand/Amerikaanse dollar-wisselkoers het ook die pryse nadelig beïnvloed. Intussen het die minister van vervoer, Blade Nzimande, aangekondig dat tolgelde op nasionale roetes van gister af gestyg het. Die styging is vir die 2018/19 finansiële jaar. Nzimande sê die tariewe is aangepas om met inflasie en die verhoging in BTW tred te hou. Dit sluit e-tolfooie ook in. Die tolfooie word verhoog op die volgende roetes: die N3-tolpad tussen Gauteng en Durban, die N4-roete vanaf die Mosambiekse grens tot die Botswana-grens, sowel as dele van die N1, N2, N17 en die R30. Volgens Roodt gaan die tolgeld-stygings saam met die brandstofverhogings tot duurder pryse op die winkelrak lei. “Die uiteinde is dat die verbruiker weer alles gaan moet opdok,” sê hy. Met navrae by verskeie kleinhandelaars oor die verhoging in BTW was daar ŉ tikkie goeie nuus. Die Shoprite-kleinhandelgroep het aangekondig dat hy vir eers die BTW-verhoging self gaan absorbeer. Die winkelgroep sê dit is veral by produkte wat deur die armes aangekoop word waar daar min verskil in pryse sal wees. Volgens Shoprite sal hy die verhoging in BTW op 24 000 produkte absorbeer. Intussen het Makro, wat aan Massmart behoort, aangekondig dat die oorgang in die BTW-koers sonder voorval verloop het. Die groep se woordvoerder, Annaleigh Vallie, het gesê dat dit ŉ bedryfsoperasie was en geen probleme ingehou het nie.